Sisu SA-240

Sisu SA-240 on Soome ettevõtte Sisu-Auto poolt aastatel 1984–1991 valmistatud taktikaline veoauto. Auto kandevõime on 9 200–10 000 kg ja see on kuuerattaveoga. Keskmise raskusega taktikaline veoauto Sisu SA-150 osutus liiga nõrgaks, et vedada Soome kaitsejõudude raskeimaid kahureid. Lahenduseks peeti uue, kuuerattaveoga taktikalise veoauto loomist. Masina konstrueerimine algas aastal 1983. Esimesed kaks prototüüpi kandsid nime SA-180 ja kasutasid Valmet 611 turbolaaduriga mootoreid, mille võimsus oli 180 kW. ZF-i toodetavas käigukastis oli pöördemomendi muundur, mis tagas sujuva sõidu nii maanteedel kui maastikul. Süsteemi katsetamiseks sõideti prototüübiga Hämeenlinnast Sodankylässe ilma käiku vahetamata. Peale maastikukatseid võeti kasutusele 10-liitrised Cumminsi diiselmootorid ja mudeli markeering muudeti SA-240-ks. Auto sai varsti hüüdnime Rasi, mis tuleb nimest raskas Masi, "raske Masi". Esimene tehases toodetud SA-240, konfiguratsiooniga Sisu SA240 CKH-6×6/4950+1440, anti Soome kaitseväele üle 1984. aasta mais. Sõiduk oli ehitatud ekstra pika teljevahega ja varustatud eemaldatava laevatõrjeraketisüsteemiga MtO 85. Esimene suurtükiväe tarbeks ehitatud SA-240, konfiguratsiooniga Sisu SA 240 CKH-6×6/3740+1440, anti üle järgmise aasta lõpus. Aastal 1987 valmis 13 sõidukiline seeria ja seeriatootmine algas 1988. aastal. SA-240 asendati modifikatsiooniga SA-241 vastu 1990. aastal, aga selle tootmine lõpetati juba 1991. aastal. SA-240 põhineb peamiselt kergemal, kaheteljeliste SA-150-l. Veoauto jõuallikas on Cummins LTA 10 330T/T4 diiselmootor, mille võimsus on 246 kW. ZF 8F1R -käigukastil on integreeritud pöördemomendi muundur. Kõik kolm silda on vedavad. Teljevahe tagasildade vahel oli konkurentidega võrreldes pikim, et võimaldada lumekettide kasutamist. Šassii on keerduvat tüüpi. Varasemate mudelite tühimass on 8 800 kg ja kandevõime 9 200 kg. Hilisemad mudelid kaaluvad 10 000 kg ja on võimelised kandma 12 000 kg koormust. Auto kabiin on mootori kohal ja sisaldab istmeid juhile ning kahele reisijale. Kabiinis on soojendi ja katuseluuk. Kast mahub 24–30 inimest ja see on kaetud terasraamile tõmmatud koormakattega. Auto tippkiirus on 97 km/h ja tegevusraadius 600 km. Auto on muu hulgas tänu painduvale raamile ja heale kaalujaoutusele hea maastikuläbivusega. Maksimaalne kalle on 60% ja külgkalle 40%. Sõiduk suudab ronida 0,6 m kõrgusele astangule, ületada ühe meetri laiusi kraave ja läbida ühe meetri sügavusi veetakistusi. Modifikatsiooni SA-241 toodeti aastatel 1990-1991 ja sellel oli 100 mm laiem kast ning mõned kosmeetilised muudatused. Kabiini peale oli monteeritud alus 12,7 mm kuulipildujale. SA-240 peamine kasutusvaldkond on Soome kaitseväe raskemate kahurite vedukina. Mäkipirtti, Markku (2006). "Sisu SA-autosarja; Sisu SA-180; Sisu SA-240/241". Puolustusvoimien moottoriajoneuvot 1960–2000 (soome). Tampere: Apali Oy. Lk 138–140. ISBN 978-952-5026-50-4. "www.Military-Today.com – Sisu SA-240 Heavy utility truck" (inglise). ARG. Originaali arhiivikoopia seisuga 16.10.2012. Vaadatud 14.10.2012. Blomberg, Olli (2003). Yhteissisusta Vanajan ja Sisun kautta Patriaan (soome). Hämeenlinna: Patria Vehicles Oy. Lk 132–133. ISBN 952-91-5613-8.